ไฟแนนเชียลไดเจสต์
คณะกรรมการบริษัท ไดนาสตี้เซรามิค (DCC) มีมติอนุมัติการจ่ายเงินปันผลในอัตราหุ้นละ 0.65 บาท จากกำไรสุทธิงวดไตรมาส 3 ปีนี้ทั้งหมด
31 ต.ค. 2555

DCC แจกเงินปันผล 65 สตางค์/หุ้น
คณะกรรมการบริษัท ไดนาสตี้เซรามิค (DCC) มีมติอนุมัติการจ่ายเงินปันผลในอัตราหุ้นละ 0.65 บาท จากกำไรสุทธิงวดไตรมาส 3 ปีนี้ทั้งหมด ให้กับผู้ถือหุ้นที่มีชื่อในสมุดทะเบียนในวันที่ 13 พ.ย.นี้
ในไตรมาส 3 บริษัทมีกำไรสุทธิ 266 ล้านบาท ลดลง 7.95% แม้มียอดขายสินค้าเพิ่มขึ้น 5% มาอยู่ที่ 1,777 ล้านบาท แต่มีอัตรากำไรขั้นต้นลดลงจาก 43.6% มาอยู่ที่ 39.4%
6 ซีอีโอเข้าชิง SET Awards 2012
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ในวันที่ 22 พ.ย. 2555 เวลา 14.00 น. ตลาดหลักทรัพย์และวารสารการเงินธนาคาร จัดพิธีมอบรางวัล SET Awards เป็นครั้งที่ 9 ในปีนี้ มีทั้งสิ้น 35 รางวัล ใน 7 ประเภท
“ปีนี้มีบริษัท 55 แห่ง และผู้บริหารระดับสูง 6 คน เข้าชิงรางวัลเกียรติยศ SET Awards 2012 ภายใต้แนวคิด สานโอกาสการลงทุน เพื่อคุณ เพื่อธุรกิจ” นายจรัมพร กล่าว
TPC กำไรกระฉูด 98%
บริษัท ไทยพลาสติกและเคมีภัณฑ์ (TPC) เปิดเผยผลงานงวดไตรมาส 3 ปีนี้กำไรสุทธิ 1,071 ล้านบาท พุ่งขึ้นถึง 98% และรวม 9 เดือนปีนี้กำไรสุทธิ 2,507 ล้านบาท เพิ่มขึ้น 37%
บริษัท ตปท.สนใจระดมทุนผ่านหุ้นไทย
นายรัฐชัย ธีระธนาวัฒน์ กรรมการผู้จัดการ ฝ่ายวาณิชธนกิจ บริษัทหลักทรัพย์ โอเอสเค (ประเทศไทย) หรือ OSK เปิดเผยว่า บริษัทมีหุ้นใหม่ในมือ 3-5 ตัว มูลค่าระดมทุนประมาณ 800-1,000 ล้านบาท มีมาร์เก็ตแคประหว่าง 3,000-1 หมื่นล้านบาท มีทั้งบริษัทของคนไทยและบริษัทจากต่างประเทศ ซึ่งไม่มีธุรกิจในประเทศไทยแต่สนใจจะนำบริษัทเข้ามาระดมทุนในตลาดหุ้นไทยภายหลังจากเกณฑ์โฮลดิง คอมพานี รองรับกับกลุ่มบริษัทเหล่านี้
สาเหตุที่บริษัทต่างชาติให้ความสนใจหุ้นไทย เนื่องจากอัตราราคาต่อกำไรต่อหุ้น (พี/อี) อยู่ในระดับสูง มีโอกาสระดมทุนในราคาที่ดี และพื้นฐานของไทยมีความแข็งแกร่ง